William Withering
William Withering var en britisk praktiserende læge og botaniker, der indførte brugen af digitalis udvundet af fingerbølplanten som lægemiddel ved behandling af ødem pga. hjerteinsufficiens.
I 1785 udgav han An Account of the Foxglove, and some of its Medical Uses; with Practical Remarks on Dropsy, and other Diseases, hvori han på basis af behandling af 163 hjertesyge patienter beskrev, hvordan blade fra Digitalis purpurea (engelsk: Foxglove) virker vanddrivende ved at styrke hjertets funktion. Witherings opdagelse var baseret på hans kendskab til en nærtboende klog kones gunstige behandlingsresultater med en blanding af 20 forskellige urter. I løbet af ti år gennemprøvede han systematisk disse og kunne derved påvise den virksomme ingrediens.